Temeljem članka 35. stavak 1. točka 2. Zakona o lokalnoj i područnoj (regionalnoj) samoupravi ("Narodne novine" broj 33/01., 60/01., 129/05. 109/07., 125/08., 36/09., 150/11., 144/12., 123/17., 98/19. i 144/20.) i članka 30. stavak 1. točka 24. Statuta Osječko-baranjske županije ("Županijski glasnik" broj 2/95., 2/97., 3/99, 3/01., 8/01., 9/03., 13/05., 2/06., 5/09., 16/09., 2/13., 4/18., 2/20., 2/21. i 2/25.), Skupština Osječko-baranjske županije donijela je na __sjednici ______2026. godine
O D L U K U
o sufinanciranju izgradnje dječjih vrtića 
na području Osječko-baranjske županije
I. OPĆE ODREDBE

Članak 1.

Ovom Odlukom utvrđuju se uvjeti, kriteriji i postupak dodjele pomoći iz Proračuna Osječko-baranjske županije jedinicama lokalne samouprave na području Županije (u daljnjem tekstu: jedinice lokalne samouprave) za sufinanciranje izgradnje dječjih vrtića na području Osječko-baranjske županije s ciljem povećanja dostupnosti ranog i predškolskog odgoja.

Članak 2.

Izrazi koji se u ovoj Odluci koriste za osobe u muškom rodu, neutralni su i odnose se na muške i ženske osobe.

Članak 3.

Sredstva za provedbu ove Odluke osiguravaju se u Proračunu Osječko-baranjske županije. 

II. UVJETI DODJELE POMOĆI ZA SUFINANCIRANJE

Članak 4.
Pravo na dodjelu pomoći za sufinanciranje izgradnje dječjih vrtića imaju jedinice lokalne samouprave koje ispunjavaju sljedeće uvjete:

· da su ishodile pravomoćnu i važeću građevinsku dozvolu za izgradnju dječjeg vrtića, odnosno da posjeduju drugu dokumentaciju propisanu ovom Odlukom ili su započele izgradnju objekta,
· da su osigurale vlastita sredstva za financiranje izgradnje dječjeg vrtića,

· da su u opravdale sredstva odobrena iz Proračuna Osječko-baranjske županije u prethodnom razdoblju i da nemaju dugovanja prema Proračunu Osječko-baranjske županije.

Članak 5.

Pojam izgradnje u smislu ove Odluke obuhvaća:

· izgradnju novih objekata i

· rekonstrukciju odnosno dogradnju postojećih objekata radi proširenja kapaciteta.

Prihvatljivi troškovi za sufinanciranje su troškovi izvođenja radova na izgradnji i/ili rekonstrukciji dječjih vrtića nastali od početka realizacije projekta.

Jedinice lokalne samouprave mogu podnijeti prijavu za sufinanciranje samo jednog projekta
III. KRITERIJI ZA DODJELU POMOĆI

Članak 6.
Kriteriji za dodjelu pomoći su sljedeći:

· stupanj realizacije projekta,

· financijski udio jedinice lokalne samouprave u projektu,
· doprinos projekta ujednačenom razvoju Županije.

Članak 7.

Dodjela pomoći za sufinanciranje izgradnje dječjih vrtića odobrava se prema kriterijima iz članka 6. ove Odluke i mjerilima koja su iskazana brojem bodova za svaki od utvrđenih kriterija.

Članak 8.

 
Kriterij stupnja realizacije projekta boduje se kako slijedi:

· za ishođenu pravomoćnu i važeću građevinsku dozvolu



-   5 bodova

· za proveden postupak javne nabave (zaključen ugovor s izvođačem radova) 
- 10 bodova

· za započetu izgradnju (prijavljeno gradilište) 




- 15 bodova.
Pod financijskim udjelom jedinice lokalne samouprave u projektu podrazumijeva se postotni udio jedinice lokalne samouprave u ukupnoj vrijednosti projekta prema njegovom financijskom planu.

Temeljem kriterija iz stavka 2. ovoga članka dodjeljuje se sljedeći broj bodova:

· za udio jedinice lokalne samouprave do 50 %                       


 -  5 bodova

· za udio jedinice lokalne samouprave od 50,01 - 90 %        


 -10 bodova

· za udio jedinice lokalne samouprave više od 90,01 %                 


 -15 bodova.

Temeljem kriterija doprinosa projekta ujednačenom razvoju Županije za projekt se dodjeljuje 5-30 bodova, a prema ocjeni Povjerenstva iz članka 12. ove Odluke.

Članak 9.
Rang lista prijavljenih projekata utvrđuje se prema zbroju dodijeljenih bodova za svaki projekt utvrđen prema članku 8. ove Odluke.

IV. POSTUPAK DODJELE POMOĆI

Članak 10.

Postupak dodjele pomoći za sufinanciranje izgradnje dječjih vrtića pokreće se i provodi putem Javnog poziva za sufinanciranje izgradnje dječjih vrtića na području Osječko-baranjske županije koji objavljuje župan.

Javni poziv iz stavka 1. ovoga članka objavljuje se na internetskoj stranici Županije i otvoren je u rokovima određenim planom dodjele potpora.

Javni poziv sadrži sljedeće podatke:
· naziv tijela koje objavljuje Javni poziv, 

· namjenu za koju se dodjeljuju sredstva, 

· uvjete za ostvarivanje prava na sufinanciranje, 

· kriterije vrednovanja,

· potrebnu dokumentaciju,

· način, mjesto i rok za podnošenja prijave,

· postupak odlučivanja i način objave odluke o dodjeli pomoći.

Uz Javni poziv objavljuju se i potrebni obrasci koje utvrđuje župan: obrazac prijave na Javni poziv, obrazac plana kapitalnog ulaganja, obrazac izjave o nepostojanju dvostrukog financiranja, obrazac ugovora o sufinanciranju projekta, obrazac izvješća o utrošenim sredstvima i drugi potrebni obrasci.
Članak 11.
Uz popunjeni obrazac prijave na Javni poziv, potrebno je priložiti sljedeću dokumentaciju:
· popunjeni obrazac plana kapitalnog ulaganja (financijski plan i opisni plan investicije),
· zemljišnoknjižni izvadak za predmetnu nekretninu,

· dokumentaciju kojom se dokazuje stupanj realizacije projekta (presliku pravomoćne i važeće građevinske dozvole, presliku ugovora o izvođenju radova i presliku potvrde o prijavljenom gradilištu),
· izjavu o nepostojanju dvostrukog financiranja,

· ostalu dokumentacija po zahtjevu Povjerenstva.

Nepotpune prijave se ne razmatraju, a o tome se izvještavaju podnositelji prijave.
Članak 12.
Radi obavljanja zadaća vezanih za sufinanciranje izgradnje dječjih vrtića na području Osječko-baranjske županije župan osniva i imenuje Povjerenstvo za sufinanciranje izgradnje dječjih vrtića na području Osječko-baranjske županije (u daljnjem tekstu: Povjerenstvo). 

Povjerenstvo ima predsjednika i četiri člana.
Mandat Povjerenstva traje do isteka mandata župana.

Članovi Povjerenstva imaju pravo na naknadu prema odredbama općih akata Županije kojima se uređuje rad radnih tijela.
Članak 13.
Povjerenstvo radi na sjednicama koje saziva predsjednik Povjerenstva.
Povjerenstvo odlučuje većinom glasova ukupnog broja članova.
Povjerenstvo o svom radu vodi zapisnik.
Na pitanja o radu Povjerenstva koja nisu uređena ovom Odlukom primjenjuju se postupovne odredbe općeg akta kojim se uređuje rad stalnih radnih tijela Županije.
Članak 14.
Zadaci Povjerenstva iz članka 12. ove Odluke su sljedeći:

· razmatra podnesene prijave te utvrđuje njihovu pravodobnost i potpunost te jesu li ispunjeni uvjeti iz Javnog poziva,

· ocjenjuje i vrednuje podnesene prijave te utvrđuje rang listu prijavljenih projekata,

· predlaže županu odobravanje pomoći jedinicama lokalne samouprave prema utvrđenoj rang listi projekata, a s obzirom na traženi iznos i osigurana sredstva u proračunu za tu namjenu,

· obavlja po potrebi i druge poslove vezane uz provedbu ove Odluke.
Članak 15.
Po prijedlogu Povjerenstva župan donosi Plan raspodjele sredstava jedinicama lokalne samouprave (u daljnjem tekstu: Plan). Planom se utvrđuju jedinice lokalne samouprave kojima se dodjeljuju sredstva, projekti za koje se dodjeljuju sredstva i iznos sredstava koji se dodjeljuje iz Proračuna za određeni projekt.
Plan se objavljuje na internetskoj stranici Županije u roku od 8 dana od dana njegova donošenja i nije konačan do isteka roka za prigovor, odnosno do donošenja odluke o pristiglim prigovorima.
Smatra se da su jedinice lokalne samouprave kojima su sredstva odobrena obaviještene o rezultatima dodjele sredstava objavom Plana na internetskoj stranici, a jedinice lokalne samouprave čiji projekt nije prihvaćen za sufinanciranje ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja Plana.
Članak 16.
Podnositelji prijave na javni poziv mogu podnijeti prigovor na Plan u roku od 8 dana od dana objave Plana na internetskoj stranici Županije, odnosno u roku od 8 dana od dana zaprimanja obavijesti o neprihvaćanju sufinanciranja, odnosno zaprimanja obavijesti o nepotpunoj prijavi.
O podnesenom prigovoru župan odlučuje u roku od 8 dana od dana isteka rokova iz stavka 1. ovoga članka.
Istekom roka za prigovor, odnosno donošenjem odluke župana o pristiglim prigovorima, Plan postaje konačan. 
Članak 17.
S jedinicama lokalne samouprave kojima se odobri sufinanciranje projekta izgradnje dječjih vrtića zaključuje se Ugovor. Ugovorom se uređuju međusobna prava i obveze.
Ugovor osobito sadrži odredbe o Planu, nazivu projekta za koji se dodjeljuju sredstva, iznosu odobrenih sredstava, obvezi podnošenja opisnog i financijskog izvješća o utrošenim sredstvima, kontroli namjenskog trošenja sredstava, obvezi povrata neutrošenih sredstava ili nenamjenski utrošenih sredstava i obvezi korisnika sredstava javno isticati činjenicu da je projekt sufinanciran sredstvima Županije.
Članak 18.
Odobrena sredstva za sufinanciranje izgradnje dječjih vrtića jedinice lokalne samouprave moraju namjenski utrošiti te o tome podnijeti pisano izvješće u roku od jedne godine od isplate sredstava.
Izvješće iz stavka 1. ovoga članka jedinice lokalne samouprave podnose Upravnom odjelu za stambenu politiku, obitelj i mlade Osječko-baranjske županije na propisanom obrascu.
V. ZAVRŠNE ODREDBE

Članak 19.
Administrativne i stručne poslove vezane uz provedbu ove Odluke obavlja Upravni odjel za stambenu politiku, obitelj i mlade Osječko-baranjske županije.
Članak 20.
Ova Odluka stupa na snagu prvoga dana od dana objave u "Županijskom glasniku". 
KLASA:

URBROJ:

Osijek, 

PREDSJEDNIK

